SL Uradni list Evropske unije C 347/12

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 347/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„MIEL DE LIÉBANA“

št. ES: ES-PDO-0005-01196 – 10.2.2014

ZGO ( ) ZOP ( X )

1. Ime

„Miel de Liébana“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.4 Drugi proizvodi živalskega izvora (jajca, med, različni mlečni proizvodi razen masla itn.)

3.2 Opis proizvoda, za katerega se uporablja ime iz točke 1

„Miel de Liébana“ je živilo, ki ga proizvajajo medonosne čebele v okrožju Liébana iz nektarja cvetlic ali izločkov živih delov rastlin, ki rastejo v ekosistemih v Liébani. Čebele nabirajo ta nektar ali izločke, jih pretvorijo, združijo s posebnimi snovmi, ki jih proizvajajo same, ter odložijo in shranijo v satovju panja, kjer jih pustijo, da se sušijo in zorijo.

Sorte in vrste:

Sorte medu z zaščiteno označbo porekla „Miel de Liébana“, ki se proizvajajo na navedenem območju, zajemajo:

— med iz mane: proizveden iz mane hrasta in črnike, nektarja rastlin Erica spp. (resa) in Rubus sp. (robida) ter spremenljivega deleža cvetnega prahu rastlin, ki rastejo v Liébani;

— sortni med iz rese: proizveden iz nektarja naslednjih vrst rastlin: Erica cinerea, Erica vagans, Erica tetralix, Erica cirialis in Calluna vulgaris (jesenska vresa).

Skupne posebne lastnosti medu z ZOP „Miel de Liébana“:

Fizikalno-kemijske lastnosti:

Zrelost: — vsebnost saharoze največ 5 % (5 g/100 g) — vsebnost vlage največ 18,6 % Stopnja svežosti (določena po proizvodnji): — hidroksimetilfurfural (HMF) < 20 mg/kg — diastazna aktivnost 25–55 po lestvici Schade Kvarjenje: — proste kisline manj kot 50 meq/kg Čistost: — trdne snovi, ki niso topne v vodi največ 0,1 g/100 g — tuje snovi brez ostankov, med filtriran skozi mrežo z odprtinami, manjšimi od 0,2 mm

Lastnosti cvetnega prahu:

Spekter cvetnega prahu v medu z ZOP „Miel de Liébana“ mora ustrezati spektru rastlinstva na opredeljenem območju, ki ga v glavnem sestavljajo naslednje družine: Leguminosae, Ericaceae, Rosaceae, Fagaceae, Plantaginaceae, Asteraceae in Boraginaceae, katerih vrste so navedene v preglednici v točki 5.1.

Kombinacija cvetnega prahu rastlin Eucalyptus sp. (evkaliptus), Helianthus annuus (sončnica), Olea europaea (oljka), Cistus ladanifer (šaronska narcisa), Thymus sp. (timijan), Lavandula stoechas (čopasta sivka) in Rosmarinus officinalis (rožmarin) ne sme presegati 5 % celotnega spektra cvetnega prahu.

Dodatne lastnosti posameznih vrst medu:

Fizikalno-kemijske lastnosti:

Električna prevodnost (mS/cm) Barva (mm po lestvici Pfund) Pepel (g/100 g) Fruktoza + glukoza (g/100 g) Mana 0,970–1,430 ≥ 102 0,65–0,75 60–66 Resa 0,845–1,280 90–119 0,65–0,70 ≥ 67

Lastnosti cvetnega prahu:

Posamezne vrste cvetnega prahu (%) Mana Poleg cvetnega prahu rastlin Rubus spp., Erica spp. in drugih značilnih rastlin Liébane prevladuje mana hrasta in črnike. Resa Vsebovati mora najmanj 45 % cvetnega prahu rese (Erica spp.) in spremenljiv delež drugih vrst cvetnega prahu značilnih rastlin Liébane.

Organoleptične lastnosti:

Agregatno stanje Barva Aroma Okus Mana tekoč z zelo majhno verjetnostjo kristalizacije zelo temno jantarjeva, včasih skoraj črna, s črno-rjavimi toni in odsevnim sijajem lesna, z majhno intenzivnostjo in obstojnostjo z rahlo komponento slada z izrazitimi slanimi komponentami, ki izravnajo značilno sladkost medu Resa pastozen srednja verjetnost kristalizacije (fina granulacija) jantarjeva do zelo temno jantarjeva z rdeče-rjavimi toni če se med shranjevanjem pozimi zelo ohladi, se lahko barva spremeni v svetlo jantarjevo močna cvetlična, s povprečno intenzivnostjo in obstojnostjo rahlo grenak in obstojen z zelo poudarjenimi slanimi notami

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje in ekstrakcije medu iz Liébane morajo potekati na opredeljenem območju.

3.6 Posebna pravila za rezanje, ribanje, pakiranje itn.

Da se zagotovita kakovost in nadzor, je treba vse opisane postopke, ki so del metode proizvodnje medu „Miel de Liébana“, izvajati v središčih na opredeljenem geografskem območju, saj bi bilo treba v primeru, da bi se ti postopki izvajali drugje, proizvod prepeljati v obrate zunaj območja, pri čemer bi lahko temperatura, vlaga, absorpcija tujih snovi in vonjev med prevozom poslabšale kakovost proizvoda. Poleg tega proizvodnja na opredeljenem območju zmanjša tveganje mešanja proizvoda z drugimi vrstami medu, ki niso zajete v to ZOP.

Iz navedenih razlogov je treba proizvod pakirati v obratih za pakiranje na proizvodnem območju.

Proizvod je treba zapakirati v prozorne brezbarvne steklene kozarce, ki se hermetično zaprejo, da se preprečita izguba naravnih arom in vstop vonjev, vlage itd., ter so opremljeni z garancijskim trakom, ki zagotavlja, da kozarec ni bil odprt.

Zapakirani med mora biti gost ali kristaliziran.

Prodaja v razsutem stanju je prepovedana.

3.7 Posebna pravila za označevanje

Poleg obveznih informacij, določenih v predpisih o označevanju in predstavljanju živil, mora etiketa na vidnem mestu vsebovati naslednje elemente:

— ime označbe porekla: „Miel de Liébana“,

— besede „Denominación de Origen Protegida“ ali kratico „DOP“ in ustrezni logotip Evropske unije,

— vrsto medu: „Miel de Mielada“ ali „Monofloral de Brezo“ (odvisno od lastnosti cvetnega prahu, navedenih v opisu proizvoda),

— posebni logotip označbe porekla, ki je prikazan spodaj,

— kontrolno številko z imenom nadzornega organa ali sekundarno etiketo.

BARVE : RUMENA : PANTONE 130C RJAVA : PANTONE 4695C

4. Jedrnata opredelitev geografskega območja

Proizvodno območje medu z ZOP „Miel de Liébana“ obsega vse občine v okrožju Liébana v avtonomni skupnosti Kantabrija.

Te občine so:

Cabezón de Liébana, Camaleño, Cillorigo de Liébana, Pesaguero, Potes, Tresviso in Vega de Liébana.

Njihova skupna površina znaša 570 km2.

5. Povezava z geografskim območjem

5.1 Značilnosti geografskega območja

5.1.1 Naravni dejavniki

Okrožje Liébana leži v osrčju Kantabrijskega gorovja. Zaradi morfologije in fiziognomije tega območja je zelo jasno razmejeno. Obdajajo ga namreč nekateri najvišji vrhovi Kantabrije, ki tvorijo naravno mejo. Te gore se raztezajo proti središču in ustvarjajo štiri globoke, ozke doline s strmimi pobočji, ki se združijo v občini Potes, ki je geografsko in upravno središče.

To okrožje sega v gorovje Picos de Europa. Je okrogle oblike, kot velika kaldera, obkrožena z masivnimi apnenčastimi stenami. Njeno središče je na najnižji nadmorski višini, približno 300 m, območja na obrobju pa dosežejo 2 600 m nadmorske višine.

Kar zadeva geološke značilnosti, prevladujejo karbonske kamnine. Apnenec iz spodnjega karbona, na katerega vplivajo kraški procesi, sestavlja centralni in vzhodni masiv gorovja Picos de Europa ter severni del okrožja Liébana. Na dnu dolin pa sta skrilavec in peščenec iz zgornjega karbona, ki ju voda hitro razjeda.

Liébana ima zaradi zapleteno izoblikovanega površja posebno mikroklimo. Je sredozemska enklava v regiji, ki je pod vplivom atlantskega podnebja.

Povprečna najvišja temperatura v Liébani je 21 °C, povprečna najnižja temperatura pa 8 °C; zmrzali so tri ali štiri mesece na leto zelo pogost pojav.

To okrožje je zelo vlažno z letnim povprečjem 2 000 litrov dežja na kvadratni meter na vrhovih, vendar le 700 litrov dežja v sredini doline, kjer suho obdobje lahko traja do tri mesece.

Liébana je območje velike naravne vrednosti, ki je zelo dobro ohranjeno in ga je človekova dejavnost le malo spremenila. Gozdovi pokrivajo 41 % območja, poleg tega pa zdaj obstaja sedem zaščitenih območij, ki pokrivajo več kot 32 % tega ozemlja. Dve od teh območij sta zaščiteni na nacionalni ravni, in sicer narodni park „Picos de Europa“ in „Área de Protección del Oso Pardo“, pet pa jih je zaščitenih na evropski ravni. Dve od teh petih območij sta območji, pomembni za Skupnost (SCI) (Río Deva in Liébana), tri pa so posebna območja varstva (POV) (Sierra de Peña Sagra, Desfiladero de la Hermida in Liébana).

Zaradi vseh teh dejavnikov na tem območju rastejo izjemno raznolike vrste rastlin; gozdovi in rastlinstvo, ki uspevajo v atlantskem podnebju, sobivajo z značilnimi sredozemskimi vrstami.

Analize vsebnosti cvetnega prahu v medu so pokazale, da ta vsebuje 40 vrst cvetnega prahu. Najpomembnejše rastline so bile vključene na seznam glavnih medonosnih rastlin Liébane, na katerem so navedena imena družin in vrst, njihov pomen za čebelarstvo in fenologija:

MEDONOSNE RASTLINE (družina, znanstveno ime, splošno ime) POMEN ZA ČEBELARSTVO FENOLOGIJA (obdobje cvetenja) ERICACEAE (VRESOVKE) Erica sp. (spomladanska resa) N maj–oktober Calluna vulgaris (jesenska vresa) N julij–september ROSACEAE (ROŽNICE) Rubus ulmifolius (brestovolistna robida) NC junij–avgust Prunus spinosa L. (črni trn) NC april–maj Crataegus monogyna (enovrati glog) NC april–maj LEGUMINOSAE (METULJNICE) Trifolium sp. (detelja) N april–julij Cytisus cantabricus (reličnik) NC april–avgust Genista florida in G. obtusiramea (košeničica) NC maj–avgust Medicago sp. (meteljka) NC marec–september FAGACEAE (BUKVOVKE) Quercus pyrenaica (pirenejski hrast) CM maj–september Quercus petraea (graden) CM maj–september Quercus ilex rotundifolia (črnika) CM maj–september Quercus suber (hrast plutovec) CM maj–september Castanea sativa Miller (pravi kostanj) NCM maj–september BORAGINACEAE (SRHKOLISTOVKE) Echium vulgare (navadni gadovec) NC marec–maj ASTERACEAE (NEBINOVKE) Centaurea spp. (glavinec) N maj–julij PLANTAGINACEAE (TRPOTČEVKE) Plantago sp. (trpotec) C maj–september

(N = nektar, C = cvetni prah, M = mana)

Medonosne vrste, ki rastejo na območju, ne cvetijo hkrati, zato imajo čebele od marca do novembra na izbiro veliko različnih rastlin.

Zaradi tega ima med iz Liébane edinstvene posebne lastnosti.

Ta proizvod je zlahka prepoznaven zaradi poznavanja spektra cvetnega prahu v njem, posebnega medonosnega rastlinstva na tem območju in dejstva, da te vrste medu vsebujejo zelo malo cvetnega prahu kmetijskih rastlin in drugih vrst cvetnega prahu, ki jih pogosto vsebuje med, proizveden na Iberskem polotoku.

5.1.2 Človeški dejavniki

Čebelarji v Liébani nadaljujejo večstoletno tradicijo. Začetki čebelarstva so bili povezani s potrebo po proizvodnji voska, ki je bil dragoceno tržno blago v podeželskem samooskrbnem gospodarstvu. Rokopis Cartulario de Santo Toribio de Liébana vsebuje besedila, ki dokazujejo, da se je vosek uporabil za plačilo zemljišča, prodanega leta 933.

Med iz Liébane kot tak je prvič omenjen v zapisih o pobiranju desetine (libros de tazmías) s konca 16. stoletja, ki določajo desetino, ki jo je pobirala Cerkev, tudi za med.

Te zgodovinske omembe dopolnjujejo omembe v besedilih v zvezi s kulinariko (o sladicah, kot so „merdoso“, ki se pripravi enkrat na leto po kolinah, „frisuelos“ [palačinke] z medom in „orujo“ [žganje] z medom), ki vse pričajo o tej tradiciji.

Čebelarske prakse, ki so jih čebelarji podedovali od prednikov, so:

— uporaba lesenih panjev,

— panji se prestavijo iz nižin na višje nadmorske višine (sezonska selitev), da se v celoti izkoristi medonosno rastlinstvo okrožja,

— ko čebele izdelujejo med, se ne krmijo umetno,

— čebele se s satov odstranijo s tradicionalno metodo ometanja,

— med se iz satov ekstrahira s hladnim centrifugiranjem ali dekantiranjem, nikoli s stiskanjem,

— še vedno se uporablja dimljenje s sežiganjem naravnih in tradicionalnih rastlinskih proizvodov, in sicer mešanic sena, pridobljenega v okrožju, ter hrastovih (Quercus spp.) in lovorovih (Laurus nobilis) listov, pri čemer nastaja hladen, aromatičen dim, ki ne spremeni lastnosti medu,

— med se v nobeni fazi proizvodnega postopka ne segreje nad 40 °C, pasterizacija pa je prepovedana,

— večina uporabljenih rojev se vzredi v Liébani in je prilagojena temu območju.

V tem okrožju trenutno deluje 32 poklicnih čebelarjev s 1 568 panji ter petimi obrati za točenje in pakiranje. Treba je omeniti, da so nekateri od teh čebelarjev člani združenja, ustanovljenega za promoviranje medu iz Liébane, in da se vsako leto priredi sejem Feria Apícola de Vega de Liébana (čebelarski sejem v občini Vega de Liébana).

5.2 Posebnosti proizvoda

Posebnost medu iz Liébane se kaže predvsem v njegovih fizikalno-kemijskih in organoleptičnih lastnostih ter lastnostih cvetnega prahu, ki ga vsebuje.

To je sveži med (HMF ≤ 20 mg/kg medu, diastazna aktivnost 25–55 po lestvici Schade).

Med je neobdelan; zanj se ne uporabljajo postopki toplotne obdelave pri visokih temperaturah. Te vrste medu se ne smejo segreti nad 40 °C, s čimer se zagotavlja, da ohranijo lastnosti, ki jim jih dajejo rastlinstvo in čebele tega območja.

Njihove edinstvene fizikalno-kemijske in organoleptične lastnosti ter lastnosti cvetnega prahu, ki ga vsebujejo, izhajajo iz značilnega rastlinstva na območju, za katerega je značilno nenavadno sobivanje vrst gozdov in rastlin, ki uspevajo v atlantskem podnebju, ter značilnih sredozemskih in alpskih vrst.

Analize različnih spektrov cvetnega prahu v teh vrstah medu, ki se uporabljajo kot označevalci, so omogočile opredelitev rastlinskih vrst, pomembnih za čebelarstvo, iz katerih izvira ta cvetni prah (te vrste so navedene v preglednici v točki 5.1.1). Te v primeru medu iz resja vključujejo veliko posebnih vrst vresovk, v primeru medu iz mane pa veliko vrst hrastov, ki so del medonosnega rastlinstva v Liébani, iz katerega izvirata nektar in mana, ki ju čebele pretvorijo in zaradi katerih se ta med razlikuje od medu, proizvedenega drugje. To je neposreden dokaz povezave med temi vrstami medu in opredeljenim geografskim območjem ZOP „Miel de Liébana“.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Okrožje Liébana je posebno zaradi sredozemske mikroklime tega območja ob kantabrijski obali, obkroženega z visokimi gorami, ki ga ločujejo od drugih okrožij in Kantabrijskega morja. Ta je ugodna za rast zelo raznolikega medonosnega rastlinstva, ki vpliva na posebne lastnosti medu, proizvedenega v Liébani.

Med iz Liébane, kot ga je mogoče prepoznati na podlagi podatkov o cvetnem prahu ter rezultatov fizikalno-kemijskih in organoleptičnih analiz, je poseben in edinstven proizvod, neposredno povezan z rastlinstvom v ekosistemih v Liébani (ki je opredeljena kot območje, pomembno za Skupnost, saj ima veliko habitatov, katerih ohranitev je v interesu Skupnosti in ki so navedeni v Prilogi I k Direktivi 92/43/EGS).

Proizvodnja medu „Miel de Liébana“ ima dolgo tradicijo, ki se nadaljuje še danes ter se kaže v upravljanju panjev in sedanjem proizvodnem postopku. Zato in zaradi svoje posebne kakovosti je ta med zelo cenjen in se pod tem imenom na trgu prodaja že več kot 30 let.

Sklic na objavo specifikacije proizvoda

(člen 5(7) Uredbe (ES) št. 510/2006 (3))

http://www.alimentosdecantabria.com/

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Glej opombo 2.